Il-kumment sħiħ ġie ppubblikat fil-ktejjeb li ppreżentat mal-album fit-tnedija. Dan ta' hawn taħt huwa d-diskors qasir li għamilt fit-tnedija. Qabel ma bdejt, f'ismi u f'isem Dr Bernard Micallef, Kap tad-Dipartiment tal-Malti tal-Università, fraħt lil Corazón u lil dawk kollha involuti f'dan il-proġett, fosthom Dominic Galea, ta' dan l-album importanti għall-kultura f'Malta. Dan l-album isellem b'mod konxju lil wieħed mill-kantawturi ewlenin, Walter Micallef, li jkanta ma' Corazón f'"Tal-Aħħar," kanzunetta li tematikament u stilistikament tidwi wħud fost l-isbaħ kanzunetti ta' mħabba, jew tmiem tal-imħabba, ta' Walter Micallef stess. Permezz ta' dan id-dwett Corazón issellem lil dik il-kanzunetta Maltija li tgħożż u li nebbħitha biex tfittex il-kelma bil-qalb tal-artista u bil-moħħ ta' min irid jieħu s-sengħa tiegħu bis-serjetà. Min-naħa l-oħra hemm elementi li fihom dan l-album jinqata' b'mod ċar mit-tip ta' riġenerazzjoni li ilha għaddejja issa numru ta' snin fil-kanzunetta bil-Malti u li ġibdet l-attenzjoni ta' udjenzi alternattivi. M'iniex bniedem tal-mużika u għaldaqstant m'iniex se nazzarda nispekula dwar it-triq mużikali li qabdet Corazón imma nissuspetta li mhijiex imbiegħda wisq minn dik li qabdet fil-lirika li tfittex li tappella għal udjenza kbira, anki dik li tattendi l-festivals, filwaqt li tibqa' tikteb materjal "fittiexi" u impenjattiv. Għax fil-kanzunetta tagħha tispikka l-kelma, il-kelma bix-xfarijiet kollha tagħha, il-kelma sħiħa, qisha għadha kemm inqatgħet mill-barriera u tista' tara d-daqqa tal-lupa fuqha. Hija kelma sħiħa, "nadifa," li tasal għandna b'immedjatezza, b'ċarezza li kważi kważi tiskomodana. U f'dawk il-mumenti meta tinstema' l-vuċi waħedha mal-pjanu tieħu l-impressjoni li m'hemm bżonn xejn iktar, li f'dak id-djalogu hemm biżżejjed poeżija. Goethe kiteb li l-mużika ta' vera hija dik li tinkiteb biss għall-widna; vuċi sabiħa hija l-iktar ħaġa universali li tista' taħseb fiha (Sgalambro 23). Mhix nieqsa mill-vuċi u l-poeżija Corazón. Fil-qalba tal-kanzunetta tagħha hemm konċezzjoni intensa tal-kanzunetta li tinħass f'xogħol bħal "Valz" li fih tqabbel relazzjoni ta' mħabba ma' kanzunetta: "Kemm kantajna flimkien," tgħid, "Versi sħaħ mingħajr kliem." L-emozzjonijiet kbar tal-imħabba, it-tregħid fiżiku ta' persuna li tħoss persuna oħra tersaq lejha bil-mod jixħtu dawl fuq l-idea tagħha ta' kanzunetta bħala esperjenza intima, intensa, li triegħed il-ġisem minn ġewwa nett.